Diari Oficial de la Generalitat Valenciana


Sumari del DOGV 6049, del 03-07-2009 (2009/7633)

ORDRE de 25 de juny de 2009, de la Conselleria d'Economia, Hisenda i Ocupació, per la qual es convoca una beca per a perfeccionament formatiu de postgraduats.
--------------------------------------------------------------------------------------------------------------------------------------------------------------

### Dades del document

Número de DOGV
:   6049

Data del DOGV
:   03-07-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/7633


Data del document
:   25-06-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE de 25 de juny de 2009, de la Conselleria d'Economia, Hisenda i Ocupació, per la qual es convoca una beca per a perfeccionament formatiu de postgraduats. [2009/7633]  
Amb la finalitat de contribuir la Direcció General de Pressupostos i Despeses a la formació complementària i el perfeccionament curricular de llicenciats i diplomats universitaris, la Conselleria d'Economia, Hisenda i Ocupació, en el marc de la política dirigida a l'especialització dels llicenciats universitaris que han finalitzat els seus estudis en dates recents, convoca a concurs públic una beca per a postgraduats per a la realització de pràctiques professionals.  
Per això, en virtut de les facultats que em conferix el Decret 129/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, l'article 28 de la Llei de la Generalitat 5/1983, de 30 de desembre, del Consell, modificada per la Llei 12/2007, de 20 de març, i d'acord amb el que establix el Decret 108/1992, de 6 de juliol, del Consell, pel qual es regula la concessió de beques  
ORDENE  
Article 1  
La Conselleria d'Economia, Hisenda i Ocupació convoca concurs públic per a la concessió d'una beca per a postgraduats, a fi de realitzar pràctiques de perfeccionament formatiu i professional en l'Àrea de Tresoreria de la Conselleria d'Economia, Hisenda i Ocupació.  
Article 2  
1. Podran optar a l'obtenció d'estes beques els que reunisquen els requisits següents:  
- Ser espanyol o nacional d'un estat membre de la Unió Europea o nacional d'aquells estats als quals, en virtut de tractats internacionals subscrits per la Comunitat Europea, siga d'aplicació la lliure circulació de persones.  
Els aspirants que no posseïsquen la nacionalitat espanyola hauran d'acreditar coneixements suficients d'alguna de les llengües oficials de la Comunitat Valenciana, aspecte que es comprovarà en el procés de selecció.  
- No patir malaltia o discapacitació que impossibilite el compliment de la beca.  
- Ser llicenciat en Ciències Econòmiques o en Administració i Direcció d'Empreses, i trobar-se en possessió de la titulació al terme del termini de presentació de la sol·licitud. La titulació s'ha d'haver obtingut després del 31 de desembre de 2002.  
Article 3  
El període de gaudi de la beca comprendrà des del dia que s'indique en la resolució d'adjudicació fins al 31 de desembre de 2009. No obstant això, es podrà prorrogar la beca, mitjançant resolució expressa de l'òrgan competent, fins a completar els sis mesos màxims de gaudi, sempre que hi haja consignació pressupostària en l'exercici 2010, a i proposta de la cap de l'Àrea de Tresoreria.  
Article 4  
La dotació econòmica se sufragarà a càrrec de la línia T4186000 del programa pressupostari 65.44.35.770.48.0, per un import total màxim de 6.300 euros per a l'exercici 2009, condicionada a l'existència de crèdit adequat i suficient en els pressupostos de la Generalitat per a l'exercici 2009.  
La dotació de la beca és de 1.050 euros bruts mensuals. L'import de la beca es pagarà mensualment, amb certificació prèvia de la Direcció General de Pressupostos i Despeses, amb informe previ de la cap de l'Àrea de Tresoreria de la bona marxa de l'activitat objecte de la beca.  
Article 5  
Les sol·licituds que han de presentar les persones interessades s'hauran d'ajustar al model de l'annex de la present ordre i aniran dirigides a la cap d'Àrea de Tresoreria de la Direcció General de Pressupostos i Despeses de la Conselleria d'Economia, Hisenda i Ocupació.   
S'hauran de presentar en el Registre General de la Conselleria d'Economia, Hisenda i Ocupació, carrer del Palau núm. 14, CP 46992, València, o tramitar-les per qualsevol de les formes que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Hi hauran de constar, a més de les dades de l'article 70 de la Llei de Règim Jurídic de les Administracions Públiques i del Procediment Administratiu Comú, l'adreça i el telèfon de l'interessat.  
El termini de presentació serà de 15 dies hàbils, comptat des de l'endemà de la publicació de la present ordre en el Diari Oficial de la Comunitat Valenciana.  
Article 6  
1. Les sol·licituds hauran de dur adjunta la documentació següent:  
a) Fotocòpia compulsada del document nacional d'identitat (DNI) o document d'identificació d'estrangers (NIE) de l'interessat.  
b) En el cas de no tindre la nacionalitat espanyola, documentació suficient que acredite que l'aspirant és nacional d'un estat membre de la Unió Europea o nacional d'algun estat als quals, en virtut de tractats internacionals que obliguen Espanya, siga d'aplicació la lliure circulació de persones.  
c) Currículum, en el qual es faran constar les dades personals i inclourà una foto de carnet del sol·licitant.  
d) Fotocòpia compulsada del títol o, si és el cas, del dipòsit de les taxes per a la seua expedició, que acredite la titulació exigida en l'article 2 de la convocatòria.  
e) Certificat oficial de qualificacions de tots els cursos o fotocòpia compulsada, amb expressió de la nota mitjana total, ponderada a 4, d'acord amb el Reial Decret 1497/1987, de 27 de novembre.  
f) Qualssevol altres documents que acrediten la possessió de títols, màsters, cursos i seminaris, mèrits docents i d'investigació, o altres mèrits professionals que es detallen en el currículum.  
g) Acreditació de trobar-se al corrent en el compliment de les obligacions tributàries i amb la Seguretat Social mitjançant certificació positiva o declaració responsable de no trobar-se sotmés a algun dels supòsits prevists en l'article 13.2 de la Llei 38/2003, General de Subvencions, tal com permet l'article 13.7 de la norma mencionada.  
2. No es tindrà en compte cap mèrit al·legat que no estiga justificat documentalment.   
3. Els mèrits s'acreditaran per mitjà de document original o fotocòpia compulsada en el moment de presentació de les sol·licituds. La documentació que no complisca estos requisits no serà tinguda en compte a l'hora de puntuar l'expedient personal del sol·licitant.  
4. El compliment temporal dels mèrits s'entendrà referit a la data d'acabament del termini de presentació de les sol·licituds.  
5. Serà causa d'exclusió l'incompliment dels requisits que s'assenyalen en l'article 2 d'esta convocatòria.  
6. Si la sol·licitud no conté els documents que s'assenyalen en esta base es requerirà l'interessat perquè, en el termini de 10 dies, esmene la falta o adjunte els documents preceptius, amb indicació que, si no ho fa així, es tindrà en compte a l'hora de dictar la resolució o es considerarà que desistix de la sol·licitud, d'acord amb l'article 71.1 de la Llei 30/1982, de 26 de novembre, de Règim Jurídic de les Administracions Públiques i del procediment Administratiu Comú.  
Durant el termini d'esmena no s'admetrà documentació relativa a mèrits no al·legats en el termini de presentació de sol·licituds.   
Article 7  
La valoració dels candidats s'efectuarà segons el barem següent, la puntuació màxima que es podrà aconseguir serà de 15 punts.  
1. Expedient acadèmic. fins a un màxim de 4 punts. Es valorarà en relació amb la qualificació mitjana ponderada a 4, d'acord amb el que estipula el RD 1497/87, de 27 de novembre.  
2. Coneixement de valencià: fins a un màxim d'1 punt en funció dels nivells de coneixement del valencià establit per la Junta Qualificadora de Coneixements de Valencià, d'acord amb l'escala següent:  
Nivell oral: 0,25 punts.  
Nivell elemental: 0,50 punts.  
Nivell mitjà: 0,75 punts.  
Nivell superior: 1 punt.  
3. Coneixements d'altres idiomes comunitaris: fins a un màxim d'1 punt en funció dels nivells de l'Escola Oficial d'Idiomes o altres titulacions acadèmiques equivalents, d'acord amb l'escala següent:  
1r i 2n curs: 0,25 punts.  
3r curs: 0,50 punts.  
4t curs: 0,75 punts.  
5é curs: 1,00 punts.  
4. Formació especialitzada: formació de postgrau, cursos i seminaris d'especialització, mèrits docents o d'investigació, fins a un màxim de 3 punts. Es valoraran especialment aquells mèrits relacionats amb les matèries de la competència de l'Àrea de Tresoreria.  
5. Experiència professional: treball o pràctiques professionals relacionades amb l'objecte de la beca, fins a un màxim d'1 punt, a raó de 0,15 punts per mes complet d'experiència en la Generalitat i 0,1 punts per mes complet d'experiència en qualsevol entitat o empresa. No es computaran les pràctiques incloses en el currículum acadèmic.  
6. Altres mèrits: titulació relativa a formació o coneixements d'informàtica, fins a un màxim d'1 punt.  
7. Entrevista: fins a un màxim de 4 punts. En l'entrevista es valorarà el domini del candidat respecte a les qüestions relacionades amb els mèrits al·legats i els coneixements del funcionament de l'administració autonòmica.  
Article 8  
Per a l'examen de les sol·licituds de la beca es constituirà una comissió avaluadora, que estarà composta pels membres següents:  
1. El secretari general administrativa de la Conselleria d'Economia, Hisenda i Ocupació o funcionari en qui delegue, que la presidirà  
2. La cap de l'Àrea de Tresoreria de la Direcció General de Pressupostos i Despeses de la Conselleria d'Economia Hisenda i Ocupació o funcionari en qui delegue.  
3. Un tècnic de l'Àrea de Tresoreria que actuarà com a secretari.  
Els membres de la comissió avaluadora podran ser assessorats, en qualsevol cas, pel personal tècnic o professional que es considere necessari, que podrà assistir-hi amb veu però sense vot.  
Article 9  
El procés de selecció tindrà les fases següents:  
1. La comissió avaluadora es constituirà dins dels 15 dies següents a l'acabament del termini de presentació de sol·licituds, i publicarà en el tauler d'anuncis de la Conselleria d'Economia, Hisenda i Ocupació la llista de candidats admesos i exclosos. En este acte es donarà un termini de 10 dies per a l'esmena de defectes en la documentació presentada i per a recórrer a aquells candidats que hagen sigut exclosos.  
2. La comissió avaluadora, en el termini de 30 dies des de la publicació dels candidats admesos, es reunirà per a valorar els mèrits de cada sol·licitant deduïts dels documents aportats, segons els criteris i barems de l'article 7 d'esta ordre.  
3. La comissió avaluadora exposarà en el tauler d'anuncis de la conselleria la llista de candidats amb la puntuació obtinguda en la fase de baremació, per un termini de 10 dies per a la fase d'al·legacions.  
4. En el mateix acte la comissió avaluadora cridarà a l'entrevista els candidats que en la fase 1ª hagen obtingut les millors puntuacions, amb un mínim de tres.  
5. Una vegada acabat el procés selectiu, en el termini de tres mesos des de l'acabament del termini de presentació de sol·licituds, la comissió elaborarà una proposta de concessió de la beca, on s'inclourà el beneficiari d'esta i tots els suplents que s'estimen convenients, en funció de la puntuació obtinguda, a fi que puguen cobrir-se les vacants que es produïsquen per renúncia o abandó.  
Article 10  
La beca serà concedida per resolució del conseller d'Economia, Hisenda i Ocupació, a la vista de la proposta que efectue la comissió avaluadora i en el termini màxim de sis mesos, des de l'acabament del termini de presentació de sol·licituds. Una vegada transcorregut este termini i davant la falta de resolució expressa, s'entendran desestimades totes les sol·licituds.  
La resolució de concessió es publicarà en el Diari Oficial de la Comunitat Valenciana, acte que d'acord amb els articles 58 i 59 de la Llei 30/1992, de Règim Jurídic de les Administracions Públiques i del Procediment Administratiu Comú tindrà els efectes de notificació als interessats. Sense perjudici d'això, esta resolució serà notificada als interessats i se li donarà la publicitat pertinent.  
La Conselleria d'Economia, Hisenda i Ocupació es reserva la facultat de deixar deserta totalment o parcialment l'adjudicació de la beca convocada i d'interpretar el contingut d'estes bases.  
Article 11  
1. La condició de becari o d'integrant de la borsa de reserva no implica cap vinculació laboral o administrativa amb la Generalitat i la seua concessió i aprofitament seran incompatibles amb el gaudi d'altres beques, ajudes o treballs que suposen concurrència amb l'objecte i la dedicació de la present beca o que impedisca el compliment de les obligacions com a becari.   
2. Als efectes de verificar el compliment del que disposa l'apartat anterior, la persona adjudicatària de la beca haurà de presentar, amb anterioritat a la data d'inici del seu exercici, una declaració responsable expressiva de les circumstàncies personals següents: no ser beneficiari d'ajudes i no mantindre relació laboral que supose concurrència amb l'objecte i amb la dedicació de la present beca en el moment de començar a gaudir-ne.   
3. A més, la persona adjudicatària de la beca haurà de presentar, amb anterioritat a la data d'inici del seu exercici, la documentació adequada que acredite que tenen cobertura sanitària (assegurança escolar, pòlissa privada, etc?)  
4. Davant de les incidències, renúncies, abandons o incompliments que deixen vacant una beca, esta podrà cobrir-se segons l'ordre establit en la borsa de reserva que resulte del procés de selecció, a petició de la cap de l'Àrea de Tresoreria.   
Article 12  
Seran obligacions del becari:  
1. Començar el gaudi de la beca el dia que assenyale la resolució d'adjudicació.  
2. Realitzar les pràctiques a València, en la seu de l'Àrea de Tresoreria de la Direcció General de Pressupostos i Despeses.  
3. Acceptar i complir les normes establides en l'articulat d'esta convocatòria.  
4. Realitzar l'activitat, objecte d'esta convocatòria, sota la supervisió del cap del servici on realitze la beca, d'acord amb la distribució que organitze l'Àrea de Tresoreria, amb un horari màxim de 35 hores setmanals.  
5. El cap del servici on realitze les seues tasques el becari ordenarà les activitats o delimitarà el nombre d'hores presencials d'este durant l'horari de funcionament del servici, perquè quede acreditada la seua assistència; tot això segons els criteris del servici i la formació que tinga el becari. A més designarà un tutor formatiu que programarà les activitats que haja de dur a terme en el departament i la seua activitat.  
6. L'incompliment pel becari o becària de les seues obligacions podrà donar lloc a la privació de la beca pels temps que quede de gaudi, sense perjudici de les altres responsabilitats que resulten exigibles.  
7. Realitzar una memòria sobre els coneixements i les experiències obtingudes en les seues pràctiques en l'administració pública.  
Article 13  
Les incidències que sorgisquen durant el període de gaudi de la beca seran resoltes en expedient contradictori pel conseller d'Economia, Hisenda i Ocupació, i en el cas d'incompliment de les obligacions per part del becari es podrà revocar esta.  
DISPOSICIÓ FINAL  
La present ordre entrarà en vigor el dia de la publicació en el Diari Oficial de la Comunitat Valenciana.  
De conformitat amb el que establixen els articles 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/98 de 13 de juny, reguladora de la Jurisdicció Contenciós Administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:  
El recurs de reposició s'haurà d'interposar davant de l'òrgan que dicta el present acte en el termini d'un mes comptat des de l'endemà de la publicació.  
El recurs contenciós administratiu s'haurà de plantejar davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptat des de l'endemà de la publicació.  
València, 25 de juny de 2009  
El vicepresident segon i   
conseller d'Economia, Hisenda i Ocupació,  
GERARDO CAMPS DEVESA